Rådets udtalelse

af 20. januar 2004

om Danmarks opdaterede konvergensprogram 2003-2010

(2004/C 29/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 20. januar 2004 gennemgik Rådet Danmarks opdaterede konvergensprogram, der dækker perioden 2003-2010. Programmet er rigt på oplysninger og indeholder store mængder data til brug for analysen af de mellem- og langsigtede udfordringer for de offentlige finanser i Danmark, og det er i overensstemmelse med oplysningskravene i adfærdskodeksen for stabilitets- og konvergensprogrammernes indhold og form.

Den strategi for de offentlige finanser, der fremgår af opdateringen, er stort set uforandret, og den fokuserer fortsat på at sikre, at de offentlige finanser forbliver holdbare på mellemlang og lang sigt. Strategien bygger fortsat på både fastholdelsen af et offentligt overskud på i gennemsnit 1,5-2,5 % af BNP om året frem til 2010 og skattestoppet, der også skal bidrage til at sikre en strammere styring af de offentlige udgifter. Beskatningen af arbejdsindkomster vil blive sænket i 2004 med det formål at øge udbuddet af arbejdskraft. Der er desuden blevet taget en række arbejdsmarkedspolitiske initiativer. Det anerkendes imidlertid i programmet, at der vil være behov for yderligere tiltag for at øge arbejdsstyrken.

Ifølge opdateringen forventes BNP-væksten at accelerere fra skønsmæssigt 1,4 % til over 2 % i 2004 og 2005. Programmets vækstscenario for 2004 og 2005 er realistisk og ligger tæt på Kommissionens. For 2003's vedkommende har Kommissionens tjenestegrene (og på det seneste også de danske myndigheder) dog forventninger om en markant lavere vækst.

De offentlige finanser i Danmark er fortsat sunde. For perioden 2003-2005 forventes der ifølge opdateringen budgetoverskud på mellem 1,25 % og 1,75 % af BNP, hvilket stort set svarer til Kommissionens beregninger. I resten af programperioden forventes der overskud på lidt under 2 % af BNP. Også i underliggende termer skulle de offentlige finanser forblive sunde over fremskrivningsperioden. Den offentlige gæld forventes at falde fra 45,5 % af BNP i 2002 til 27,5 % af BNP i 2010. Med udgangspunkt i plausible makroøkonomiske antagelser og budgetantagelser fastholdes stabilitets- og vækstpagtens målsætning om en budgetstilling tæt på balance eller i overskud over programperioden.

Budgetstillingen efterlader en tilstrækkelig stor sikkerhedsmargen til at hindre underskuddet i at overskride referenceværdien på 3 % af BNP under normale makroøkonomiske forhold.

Opfyldelsen af de mellemsigtede mål for de offentlige finanser afhænger af, om udgifterne holdes under kontrol, og om det lykkes at realisere en række ambitiøse arbejdsmarkedspolitiske målsætninger, herunder en forøgelse af de i forvejen høje erhvervsfrekvenser. Det anerkendes i programmet, at der vil være behov for yderligere arbejdsmarkedsreformer for at nå disse mål. Hvis målsætningerne for arbejdsmarkedsudviklingen ikke nås, kan det få betydelige konsekvenser for den planlagte udvikling i de offentlige finanser, især den disponible margen for vækst i udgifterne. Det ville derfor have været nyttigt, hvis programmet havde indeholdt flere oplysninger om indholdet af de fremtidige reformer.

De danske myndigheder agter at mindske skattetrykket i programperioden, dog uden at sætte holdbarheden i de offentlige finanser over styr. Men som nævnt i Rådets udtalelse om 2002-opdateringen af Danmarks konvergensprogram vil "skattetrykket i Danmark imidlertid forblive højt sammenlignet med andre industrialiserede lande, og det bør overvejes at gennemføre yderligere skattelettelser inden for rammerne af sunde offentlige finanser".

Vurderet med udgangspunkt i de aktuelle politikker og det opdaterede programs mellemfristede fremskrivninger vil den forventede lave offentlige gæld og de forventede betydelige pensionsfondsmidler betyde, at de offentlige finanser i Danmark vil være godt rustet til at tackle konsekvenserne af befolkningens aldring.

De overordnede økonomisk-politiske retningslinjer for 2003 indeholdt henstillinger til de danske myndigheder om at fortsætte bestræbelserne på dels at sikre, at det kan betale sig at arbejde ved at forbedre incitamenterne til at deltage i arbejdsstyrken, dels at holde udgifterne under kontrol på alle myndighedsniveauer. De økonomiske politikker er, således som de er beskrevet i det opdaterede konvergensprogram, i det store og hele i overensstemmelse med de økonomisk-politiske retningslinjer for 2003, især dem, der indvirker på budgettet.

(1) EFT L 209 af 2.8.1997.